MESTSKÁ ČASŤ BRATISLAVA-NOVÉ MESTO 

Miestne zastupiteľstvo
Dňa 15. 10. 2013

INFORMÁCIA
o 
vyhodnotení kultúrneho leta 2013

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

Spracovateľ:
Ing. Tomáš Hanulík
referent útvaru komunikácie, kultúry
športu, mládeže a voľného času				Materiál obsahuje: 
Vlastný materiál

OKTÓBER 2013

Kultúrne leto 2013 sme navrhovali tak, aby program zodpovedal požiadavkám na kultúrne vyžitie a zábavu rôznych skupín obyvateľstva – či už podľa veku, vkusu alebo záujmov. Cieľom bolo dostať naše podujatia čo najbližšie k obyvateľom a „zasiahnuť“ programom Kultúrneho leta celú mestskú časť. Ťažiskom aktivít bol areál prírodného kúpaliska na Kuchajde, na program bohatý však bol aj park na Račianskom mýte, Partizánska lúka a ďalšie lokality Nového Mesta.

Propagácia
Aktivity Kultúrneho leta boli priebežne promované prostredníctvom rôznych komunikačných kanálov. Popri tradične využívaných formách (letáky, plagáty, bannery, informácie na internetovej stránke www.banm.sk a v časopise Hlas Nového Mesta) sme využili aj propagáciu prostredníctvom veľkoplošnej reklamy (bannery na začiatok a záver KL, plagáty v MHD). Viacero informácií a reportáží z podujatí Kultúrneho leta 2013 priniesla TV Bratislava. V spolupráci so Strediskom kultúry Vajnorská sa podarilo dostať pozvánky na naše akcie do celoplošných médií (RTVS – televízia aj rozhlas). Úspešne fungovala propagácia aj prostredníctvom sociálnej siete Facebook. Avíza na naše podujatia boli v časopisoch inBA, Kam v Bratislave a v letnom magazíne City Life.

Otvorenie Kultúrneho leta 2013
Otvorenie kultúrneho leta už tradične patrí k najväčším podujatiam roka v Novom Meste. Inak tomu nebolo ani tento raz – 22. júna 2013. Program bol vyskladaný tak, aby uspokojil čo najširšiu skupinu ľudí – detské divadlo HAAF, ľudová hudba, latino dance atď. Hlavnými ťahákmi popoludnia boli známa skupina Polemic a Štefan Skrúcaný, ktorý vystúpil v sprievode orchestra. Otvorenie Kultúrneho leta 2013 zavŕšil veľkolepý ohňostroj. Otvorenie KL pritiahlo niekoľko tisíc návštevníkov.

Novomestská promenáda
Aj tento rok sme využili osvedčený formát promenádnych koncertov v areáli parku na Račianskom mýte (dychovka), ktoré sa uskutočnili každú druhú nedeľu. Vystúpili DS 11 z Ivanky, DH Šarfianka, DH Veselá muzika či DH Grinavanka. Odhadovaná priemerná návštevnosť je 100 až 150 ľudí.

Sobotné koncerty na Kuchajde 
Počas sobotňajších koncertov – v čase od 18,00 - 20,00 hod. – na Kuchajde sme sa snažili zachovať multižánrovosť, aby si na svoje prišli rôzne skupiny obyvateľov – postupne sa v amfiteátri predstavili protagonisti country hudby, jazzu, pop a rockovej scény, ale aj muzikálu a operety. Priemerná návštevnosť bola okolo 300 ľudí, pričom koncert skupiny Gladiator (spolu s detským popoludním) a Peter Nagy mohli prilákať každý odhadom 600 návštevníkov.

Tanečné kultúrne leto
V rámci Kultúrneho leta 2013 prebiehali aj podujatia pod názvom Tanečné Kultúrne leto 2013 v Stredisku kultúry na Vajnorskej 21. Celkom sa uskutočnilo 11 tanečných podujatí, dramaturgicky organizovaných ako  Čaje o piatej, t.j. pri živej hudbe. V rámci programu bolo i žrebovanie vstupeniek o ceny, v ktorých boli i vstupenky na naše  ďalšie podujatia. 
Napriek tomu, že počas tohto leta sme zaznamenali horúce letné soboty, čo v značnej miere ovplyvnilo účasť najmä zo začiatku organizovania akcií, môžeme byť s celkovou účasťou takmer 1000 návštevníkov spokojní. 

Letné kino na Kuchajde 
Letné kino fungovalo podľa scenára, ktorý bol úspešne nastavený v uplynulých rokoch rokoch. Premietalo sa tradične v stredu a sobotu (v júli od 21:30 hod., v auguste od 20:30 hod. kvôli skoršiemu stmievaniu sa). Letné kino počas prázdnin navštívilo vyše 5 tisíc divákov. Každý film si prišlo pozrieť v priemere okolo 300 ľudí. Filmové hity ako Nedotknuteľní či Anna Karenina prilákali dokonca až štyri stovky divákov. Výber filmov sa uskutočňoval internetovým hlasovaním cez stránku kino.nakuchajde.sk. Filmové večery na Kuchajde obohatila tento roka aj diskusia so slovenským hercom Andy Hrycom (po projekcii filmu Habermannov mlyn, v ktorom stvárnil jednu z postáv). Sprievodným projektom letného kina bolo toto leto Cestovateľské kino na Kuchajde pripravované v spolupráci s cestovnou kanceláriou Satur. Diváci si mali možnosť pozrieť dokumentárne filmy o Číne či Iráne. 

Športové a pohybové aktivity
Počas leta sme venovali pozornosť aj športovým a pohybovým aktivitám. Detská nedeľa na Partizánskej lúke organizovaná v spolupráci s Občianskym združením CW sa uskutočnila 11-krát. Celý cyklus podujatí sa niesol v znamení jednej letnej témy – Dobrodružné detské leto 2013. Tematické súťažno-zábavné nedeľné popoludnie spojené s detskými tvorivými dielňami. Deti sa hravou formou preniesli do sveta rytierov, indiánov, pirátov, a kovbojov, pričom priemerná návšteva sa pohybovala okolo 100 detí na podujatie.
Letné aktivity s možnosťou denného športovania sa konali aj na Hostinského sídlisku v športovom zariadení Školak-klub na Riazanskej ulici.
V strede leta sme zorganizovali Kovbojský deň detí na Kuchajde, kde sa každé dieťa mohlo po splnení úloh stať kovbojom. Zúčastnilo cca 500 detí. Ku koncu leta sme zorganizovali Deň detí z Dimitrovky, kde deti plnili rôzne športové a zábavné úlohy zamerané na zručnosť a presnosť.
Už zabehnutou akciou so silnou komunitou bola Joga na Kuchajde, ktorú sme plánovali organizovať 2x týždenne. Milým prekvapením bol fakt, že ďalšie cvičenia si začala organizovať samotná komunita cvičiacich bez finančných nárokov na mestskú časť. Týždenne tak bolo na Kuchajde aj 5 cvičení jogy. 
Organizačne sme už tretí rok po sebe podporili finálový pretek prestížneho župného pohára v cyklistike Kellys Green bike Tour, ktorý sa uskutočnil na Partizánskej lúke. Časť zo štartovného všetkých účastníkov tradične putuje na podporu onkologicky chorých detí.

Záver Kultúrneho leta 2013
Záver kultúrneho leta sa niesol v hodovej atmosfére, na ktorej v prvý deň nechýbala ľudová zábava, hodový sprievod, ani viazanie hroznového venca. Druhý deň na Kuchajde patril dopoludnia športu a detským súťažiam. Preteky dračích lodí (10 tímov) ovládli Kuchajdu. Desať tímov súťažilo aj vo varení gulášovej polievky. Vrcholom bol hlavný kultúrny program, v rámci ktorého vystúpila známa speváčka Helena Vondráčková, folklórny súbor Technik, či Orchester Gustava Broma s hosťami. Na záver sa uskutočnila atraktívna laserová show. Len samotný koncert H. Vondráčkovej pritiahol približne 5000 tisíc ľudí, počas celého dňa sa „prestriedalo“ na Kuchajde ešte väčšie množstvo návštevníkov. 

.